РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 06-2/291-19

14. новембар 2019. године

Б е о г р а д

**З А П И С Н И К**

**69. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ САМОУПРАВУ, ОДРЖАНЕ 13. НОВЕМБРА 2019. ГОДИНЕ**

Седница је почела у 11,00 часова.

Седници је председавао Петар Петровић, председник Одбора.

Седници су присуствовали чланови Одбора: Неђо Јовановић, Михаило Јокић, Ђорђе Комленски, др Александар Мартиновић и Јован Палалић.

Осим чланова Одбора, седници је присуствовали и Драган Вељковић, заменик члана Славише Булатовића, Александра Мајкић, заменик члана Биљане Пантић Пиља и Золтан Пек, заменик члана др Балинт Пастора.

Седници нису присуствовали чланови Одбора: Жарко Мићин, Милетић Михајловић, Наташа Мићић, Вјерица Радета, Душан Петровић, Срето Перић, Марко Парезановић и Татјана Мацура, нити њихови заменици.

Председник Одбора је констатовао да су испуњени услови за рад и пуноважно одлучивање и обавестио чланове и заменике чланова Одбора, у складу са чланом 72. став 2. Пословника Народне скупштине, да је ову седницу сазвао у року краћем од три дана, због потребе да Одбор донесе Одлуку о организовању јавног слушања, како би благовремено могло да се отпочне са његовом организацијом.

Председник Одбора је ставио на гласање, а чланови Одбора су **једногласно** утврдили следећи

Д н е в н и р е д:

1. Одлука о организовању јавног слушања поводом Предлога закона о утврђивању чињеница о статусу новорођене деце за коју се сумња да су нестала из породилишта у Републици Србији.

**ПРВА ТАЧКА** - Одлука о организовању јавног слушања поводом Предлога закона о утврђивању чињеница о статусу новорођене деце за коју се сумња да су нестала из породилишта у Републици Србији.

**Петар Петровић** је потсетио чланове и заменике чланова Одбора да је на претходној седници Одбор размотрио Предлог закона о утврђивању чињеница о статусу новорођене деце за коју се сумња да су нестала из породилишта у Републици Србији и предложио Народној скупштини да овај предлог усвоји у начелу.

Предложио је да се због значаја теме одржи јавно слушање, у четвртак 28. новембра 2019. године, у Малој сали Дома Народне скупштине, са почетком у 12,00 часова, као и да буду позвани: чланови Одбора за права детета Народне скупштине; представници Министарства правде; шеф Канцеларије Савета Европе у Београду; представник Одељења за извршење пресуда Европског суда за људска права; Зорана Јадријевић Младар, заменик државног правобраниоца, заступник пред Европским судом за људска права; представници: Удружења родитеља несталих беба Србије, Удружење родитеља несталих беба Војводине, Удружење родитеља “Нестале бебе Београда”, Удружење за истину и правду о бебама, као и друга заинтересована јавност.

Председавајући је отворио расправу у вези са овом тачком дневног реда, па како се нико није јавио за реч, ставио је на гласање предлог да Одбор за правосуђе, државну управу и локалну самоуправу, на основу члана 84. став 3. Пословника Народне скупштине донесе **Одлуку о организовању јавног слушања:**

1. Одбор за правосуђе, државну управу и локалну самоуправу организује Јавно слушање на тему „Предлог закона о утврђивању чињеница о статусу новорођене деце за коју се сумња да су нестала из породилишта у Републици Србији“.

2. Сврха и циљ Јавног слушања је прибављање информација и стручних мишљења о Предлогу закона о утврђивању чињеница о статусу новорођене деце за коју се сумња да су нестала из породилишта у Републици Србији, као и разјашњење појединих решења из овог предлога закона, која су од значаја за његову примену.

3. Јавно слушање ће бити одржано у четвртак, 28. новембра 2019. године, у Малој сали Дома Народне скупштине, Београд, Трг Николе Пашића 13, са почетком у 12,00 часова.

4. На јавно слушање ће бити позвани: чланови Одбора за права детета Народне скупштине; представници Министарства правде; шеф Канцеларије Савета Европе у Београду; представник Одељења за извршење пресуда Европског суда за људска права; Зорана Јадријевић Младар, заменик државног правобраниоца, заступник пред Европским судом за људска права; представници: Удружења родитеља несталих беба Србије, Удружење родитеља несталих беба Војводине, Удружење родитеља “Нестале бебе Београда”, Удружење за истину и правду о бебама.

Чланови Одбора су **једногласно** прихватилиовај предлог.

Седница је завршена у 11,00 часова.

СЕКРЕТАР ПРЕДСЕДНИК

Сања Пецељ Петар Петровић